POROČILO KOMISIJE EVROPSKEMU PARLAMENTU IN SVETU

Kakovost motornega bencina in dizelskega goriva, ki se uporabljata v cestnem prometu v Evropski uniji

(leto poročanja 2020)

1. Uvod

Države članice morajo v skladu s členom 7a Direktive 98/70/ES o kakovosti motornega bencina in dizelskega goriva (v nadaljevanju: direktiva o kakovosti goriv) in členom 5 Direktive Sveta (EU) 2015/652 o določitvi metod izračuna in zahtev glede poročanja na podlagi Direktive 98/70/ES letno poročati o intenzivnosti toplogrednih plinov goriv in energije, dobavljenih na njihovem ozemlju. Ta obveznost glede poročanja se je prvič uporabila za leto poročanja 2017 po uporabi in prenosu Direktive Sveta (EU) 2015/652. To letno poročilo zajema podatke, sporočene za leto 2020.

Poleg tega morajo države članice v skladu s členom 8(3) Direktive 98/70/ES sporočiti nacionalne podatke o kakovosti goriva za predhodno koledarsko leto.

V tem letnem poročilu so povzete informacije, ki so jih države članice predložile v zvezi z zgoraj navedenimi zahtevami glede poročanja. Poročilo temelji na podatkih, ki so jih države članice predložile Evropski agenciji za okolje (EEA) za leto 2020.

2. Količine in intenzivnost toplogrednih plinov v življenjskem ciklu vrst goriv in energije

Člen 7a direktive o kakovosti goriv v povezavi z Direktivo Sveta (EU) 2015/652 določa zahteve glede poročanja v zvezi s:

·celotno količino vsake vrste goriva ali energije, dobavljene za cestna vozila in necestno mobilno mehanizacijo (vključno s plovili za plovbo po celinskih plovnih poteh, ko niso na morju), kmetijske in gozdarske traktorje ter plovila za rekreacijo, ko niso na morju;

·emisijami toplogrednih plinov v življenjskem ciklu goriva na enoto energije, vključno z okvirnimi povprečnimi vrednostmi ocenjenih emisij iz biogoriv zaradi posredne spremembe rabe zemljišč ;

·surovinami in postopki proizvodnje pridobivanja biogoriv, uporabljenimi za vsako od biogoriv, dobavljenih na ozemljih držav članic.

Države članice morajo v skladu z direktivo o kakovosti goriv od dobaviteljev goriv zahtevati, naj intenzivnost toplogrednih plinov v življenjskem ciklu goriv, namenjenih uporabi v prometu, tj. emisije toplogrednih plinov v življenjskem ciklu goriva na enoto energije iz dobavljenega goriva in energije, glede na izhodiščni standard za goriva za leto 2010, ki znaša 94,1 g CO2eq/MJ, do 31. decembra 2020 zmanjšajo za najmanj 6 %. Emisije toplogrednih plinov zaradi posredne spremembe rabe zemljišč se ne upoštevajo pri ocenjevanju skladnosti s ciljem najmanj 6-odstotnega zmanjšanja emisij. Direktiva (EU) 2018/2001 o energiji iz obnovljivih virov določa več ukrepov za obravnavo posredne spremembe rabe zemljišč, vključno z zgornjo mejo za pogonska biogoriva, proizvedena iz poljščin, ki se uporabljajo za živila in krmo, z delegiranim aktom o podrobnih merilih za določanje surovin z visokim tveganjem za posredno spremembo rabe zemljišč za pogonska biogoriva, ki jih je treba postopno opustiti do leta 2030, in merilih za certificiranje pogonskih biogoriv, drugih tekočih biogoriv in biomasnih goriv z nizkim tveganjem za posredno spremembo rabe zemljišč.

Leta 2020 so vseh 27 držav članic ter Združeno kraljestvo, Norveška in Islandija v ustrezni obliki predložili podatke o zmanjšanju emisij toplogrednih plinov. Vendar Združeno kraljestvo podatkov za Severno Irsko ni predložilo ločeno , zato v poročilo ni bilo mogoče vključiti zbirnih številk za Severno Irsko. Ker obveznost poročanja za leto 2020 ne velja za Združeno kraljestvo kot celoto, v poročilo niso vključeni niti podatki za Združeno kraljestvo kot celoto. Kljub temu so v to poročilo vključeni nekateri podatki za Severno Irsko, ki so bili predloženi v drugačni obliki kot v obliki za predložitev poročil. Primerjave med zbirnimi številkami se za vsa referenčna leta nanašajo na EU-27.

2.1 Emisije toplogrednih plinov in oddaljenost od cilja za leto 2020

V skladu s predloženimi podatki je leta 2020 povprečna intenzivnost toplogrednih plinov goriv in energije, dobavljenih v 27 državah članicah, ki so v letu 2020 sporočile podatke, znašala 89 g CO2eq/MJ, kar pomeni prihranek 51 Mt ekvivalenta ogljikovega dioksida (Co2eq). To je 5,5 % manj od izhodišča iz leta 2010, ki znaša 94,1 g CO2eq/MJ (več od 4,3-odstotnega zmanjšanja, ki ga je 27 držav članic EU doseglo leta 2019), kar pomeni, da bo treba za dosego cilja 6 % intenzivnost toplogrednih plinov vseh fosilnih goriv, biogoriv in dobavljene energije dodatno znižati za 0,5 %.

Sporočeni podatki za leto 2020 kažejo, da se napredek, ki so ga dosegli dobavitelji goriva v EU, med državami članicami EU zelo razlikuje. Enajst držav članic (Belgija, Ciper, Češka, Danska, Estonija, Finska, Nemčija, Madžarska, Luksemburg, Malta in Švedska) je do leta 2020 v primerjavi z letom 2010 doseglo cilj zmanjšanja intenzivnosti toplogrednih plinov goriv, namenjenih uporabi v prometu, za 6 % (glej Sliko 1). Za številne države članice to predstavlja pomemben napredek v primerjavi z letom poročanja 2019, ko sta cilj 6 % dosegli le dve državi članici, Švedska in Finska. Največji napredek v enem letu sta dosegla Ciper in Estonija s povečanjema za 4,7 in 4,5 odstotne točke med letoma 2019 in 2020 v primerjavi z izhodiščem iz leta 2010, sledijo pa jima Belgija, Danska in Madžarska s povečanji od 3,1 do 3,3 odstotne točke. Na podlagi predhodnih podatkov, ki jih je predložilo Združeno kraljestvo , je Severna Irska leta 2020 dosegla 6,2-odstotno zmanjšanje intenzivnosti toplogrednih plinov za gorivo, dobavljeno na Severnem Irskem.

Kar zadeva preostalo oddaljenost od cilja, so Slovaška, Nizozemska in Avstrija s 5,8, 5,4 in 5,1 % že zelo blizu cilja 6 % , medtem ko so Romunija, Poljska, Italija, Francija, Bolgarija in Grčija dosegle zmanjšanja v razponu med 4 in 5 %. Nazadnje pa v sedmih državah članicah (Slovenija, Španija, Portugalska, Litva, Irska, Latvija in Hrvaška) zmanjšanje intenzivnosti toplogrednih plinov ostaja nižje od 4 %. Nadaljnje informacije so na voljo v tehničnem poročilu EEA št. 2022/2 z naslovom „Greenhouse gas intensities of transport fuels in the EU in 2020“ (Intenzivnost toplogrednih plinov goriv, namenjenih uporabi v prometu, v EU v letu 2020) .